Document ID: 32001R1637

Uredba Komisije (ES) št. 1637/2001
z dne 23. julija 2001
o spremembi Uredbe Sveta (EGS) št. 3880/91 o predložitvi statističnih podatkov o nominalnem ulovu držav članic, ki ribarijo v severovzhodnem Atlantiku
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 3880/91 z dne 17. decembra 1991 o predložitvi statističnih podatkov o nominalnem ulovu držav članic, ki ribarijo v severovzhodnem Atlantiku [1], in zlasti člena 2(3) in člena 4 Uredbe,
ob upoštevanju naslednjega:
(1) Leta 1994 so na devetem zasedanju konference članic Konvencije o mednarodni trgovini z ogroženimi živalskimi in rastlinskimi vrstami (CITES) zahtevali, da spremljanje ulova in podatkov o trgovini z ribami hrustančnicami (morski psi in skati) prevzamejo Organizacija Združenih narodov za prehrano in kmetijstvo (FAO) in regionalne ribiške agencije.
(2) Na 87. statutarnem zasedanju leta 1999 je Mednarodni svet za raziskovanje morja (ICES) sklenil, da sprejme razvrstitev vrst za ribe hrustančnice, kakor je opisano v poročilu študijske skupine o ribah hrustančnicah, in zahteval od FAO, da vključi te vrste na vprašalnik Statlant 27A o statistiki ulova za severovzhodni Atlantik.
(3) ICES je razširil seznam vrst, za katere je ulov v severovzhodnem Atlantiku evidentiran v podatkovni zbirki, kar naj bi spodbudilo države članice, da predložijo razpoložljive statistične podatke o ulovu teh dodatnih vrst.
(4) Člen 4(2) Uredbe (EGS) št. 3880/91 določa, da lahko države članice s predhodno odobritvijo Eurostata predložijo podatke v drugačni obliki ali na drugačnem sredstvu od predpisanega v Prilogi IV k Uredbi.
(5) Več držav članic je zahtevalo predložitev podatkov v drugačni obliki ali z uporabo drugačnega sredstva od tistega, predpisanega v Prilogi IV k Uredbi (EGS) št. 3880/91 (enakovrednega zgoraj navedenima vprašalnikoma Statlant).
(6) Ukrepi iz te uredbe so v skladu z mnenjem Stalnega odbora za kmetijsko statistiko, ustanovljenega s Sklepom Sveta 72/279/EGS [2] -
SPREJELA NASLEDNJO UREDBO:
Člen 1
Priloga I k Uredbi (EGS) št. 3880/91 se nadomesti s Prilogo I te uredbe.
Člen 2
Države članice lahko predložijo podatke v obliki, določeni v Prilogi II k tej uredbi.
Člen 3
Ta uredba začne veljati 20. dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 23. julija 2001

Labels: 20
18
6